Weskus oor brande gewaarsku | Maroela Media
Anton Bredell, provinsiale minister vir plaaslike regering, omgewingsake en ontwikkelingsbeplanning, het in 'n verklaring gesê die gebied het gelukkig nog nie 'n ernstige voorval in die huidige brandseisoen gehad nie.
"Ongelukkig word [weers]toestande verwag wat die risiko van 'n ernstige brand in die gebied verhoog. Ons wil 'n beroep op alle toeriste, besoekers en inwoners van die Weskus doen om oor die volgende paar weke baie versigtig te wees om brande sover moontlik te voorkom," het Bredell gesê.
Colin Deiner, die hoof van die Rampbestuursentrum in die Wes-Kaap, het gesê die Kaapse Skiereiland en die Kaapse Wynlande is saam met die Weskus-gebied geïdentifiseer as hoë-risiko gebiede vir wegholbrande. Die gebied is baie droog en baie warm, met sterk wind. Die seisoen was tot dusver uiters uitdagend en ons hoop die Weskus kan sover moontlik enige voorvalle gespaar word."
Volgens Deiner het 'n groot brand Vrydagmiddag in die Dutoitskloofpas gewoed en moes 'n reuse span brandbestryers daarheen ontplooi word. Teen laat Vrydagmiddag was brandbestryders steeds besig om teen die vlamme te veg.
Bredell het inwoners gevra om brande so gou as moontlik aan te meld en nie net aan te neem dat dit reeds aangemeld is nie. Brande kan by die plaaslike distriksmunisipaliteit aangemeld word:
Stad Kaapstad: 107 of 021 480 7700 van 'n selfoon
Weskus: 022 433 8700
Sentraal-Karoo: 023 414 2603
Kaapse Wynlande: 021 887 4446
?.. die gebied het nie 'n ernstige voorval gehad die afgelope tyd nie… Wat van die kulturele erfenisse wat vernietig is en die skade aan oeste, plante en groot bome en die gevaarlike omstandighede waaronder brandbestryders moes werk en die miljoene rande se skade en versekeringseise…
Hou die mense dop, nie die weer nie!
Ek stem saam met Hennie, hou die mense dop! Dit is nie nodig om te brand nie en wanneer iemand iets verdags opmerk moet daar dadelik alarm gemaak word sodat die kwaaddoeners gevang kan word!